anuragh, sethe
భారత్‌, పాక్‌ల మధ్య క్రికెట్‌ మ్యాచ్‌!
న్యూఢిల్లీ: దాయాది దేశాలైన భారత్‌,పాకిస్థాన్‌ జట్ల మధ్య క్రికెట్‌ మ్యాచ్‌ అంటే క్రికెట్‌ అభిమానులకు పండుగ వాతావరణమే. కాగా గత ఎనిమిది సంవత్సరాలుగా ఇరు దేశాల మధ్య టోర్నీ లేవీ జరగని సంగతి తెలిసిందే.పాకిస్థాన్‌తో క్రికెట్‌ మ్యాచ్‌ ఎప్పుడు జరుగుతుందా? అని ఎదురుచూసే సగటు అభిమానికి నిజంగా ఇది శుభవార్త.కాగా అది ఏమిటంటే భారత్‌,పాకిస్థాన్‌ జట్ల మధ్య త్వరలో క్రికెట్‌ మ్యాచ్‌లు జరుగనున్నాయని తెలుస్తుంది.ప్రస్తుతం ఇరు దేశాలు మధ్య నెలకొన్న పరిస్థితుల దృష్ట్యా నేరుగా ఇరు దేశాల మధ్య ద్వైపాక్షిక సిరిస్‌కు ప్రభుత్వం అంగీకరించడం లేదు.దీంతో మూడు లేదా నాలుగు దేశాలను కలిపి ఒక టోర్నమెంట్‌గా నిర్వహించాలనే ఆలోచనలో ఆసియా క్రికెట్‌ కౌన్సిల్‌ త్వరలో ఒక నిర్ణయం తీసుకోనుంది.కాగా ఈ మేరకు భాతర్‌ లేదా ఒక తటస్థ వేదికపై ఈ టోర్నమెంట్‌ను నిర్వహించాలని ఆలోచనలో పాకిస్థాన్‌ క్రికెట్‌ బోర్డు ఉన్నట్లు తెలుస్తుంది.కొలంబోలో డిసెంబర్‌ 17వ తేదీన ఆసియన్‌ క్రికెట్‌ కౌన్సిల్‌ సమావేశం కానుంది.కాగా ఈ కౌన్సిల్‌కు పాక్‌ క్రికెట్‌ బోర్డు చైర్మన్‌ షహర్యార్‌ఖాన్‌ చైర్మన్‌గా ఉన్నారు.ఇటీవలే దక్షిణాఫ్రికాలోని కేఫ్‌ టౌన్‌లో జరిగిన ఐసిసి చీఫ్‌ ఎగ్జిక్యూటివ్‌ బోర్డు సమావేశంలో బిసిసిఐ అధ్యక్షుడు అనురాగ్‌ ఠాకూర్‌ ను నజాం సేధీ కలిశారు.ఇక నజాం సేథీ పిసిబిలో కీలక వ్యక్తిగా ఉన్నారు.ఎగ్జిక్యూటివ్‌ కమిటీ హెడ్‌గా ఉన్న నజాం సేధీ ఈ సమావేశంలో భారత్‌,పాకిస్థాన్‌ జట్ల మధ్య ద్వైపాక్షిక సిరీస్‌ నిర్వహణలకు ప్రయత్నించాలనే ఆలోచనలో పాక్‌ క్రికెట్‌ బోర్డు ఉన్నట్లు అనురాగ్‌ ఠాకూర్‌ చర్చలు జరిపారని సమాచారం.అయితే ఈ చర్చల్లో భాగంగా ఇరు దేశాల మధ్య ఉద్రిక్తతలు నెలకొన్నప్రస్తుత తరుణంలో ద్వైపాక్షిక సిరీస్‌ సాధ్యం కాదని అనురాగ్‌ ఠాకూర్‌ పేర్కొన్నాడు.అయితే మూడు లేదా నాలుగు దేశాల మధ్య టోర్నీ నిర్వహించేలా చూద్దామని వెల్లడించాడు.దీంతో డిసెంబర్‌ 17న జరుగనున్న ఈ సమావేశం కోసం పాక్‌ క్రికెట్‌ బోర్డు ఎంతో ఆతృతగా ఎదురు చూస్తుంది.ఆసియా క్రికెట్‌ కౌన్సిల్‌ సమావేశ ఏర్పాట్లకు సంబంధించి ఈ వారంలో ఇద్దరు అధికారులు పిసిబి చైర్మన్‌ షహర్యార్‌ఖాన్‌ను కలువనున్నారు.కాగా 2008లో ముంబై ఉగ్రదాడుల అనంతరం భారత్‌,పాకిస్థాన్‌ జట్ల మధ్య ద్వైపాక్షిక సిరీస్‌ జరగని సంగతి తెలిసిందే.